*Sporočilo za javnost*

**PREMIERNA UPRIZORITEV TOLSTOJEVE DRAME**

**OBLAST TEME**

**Celje, 10. januar 2023 – V Gledališču Celje bodo v petek, 13. januarja, na Velikem odru premierno uprizorili dramo ruskega dramatika Leva Nikolajeviča Tolstoja *Oblast teme ali Samo s krempeljčkom se ujame, pa je ptiček cel v pasti* v** **režiji Maše Pelko in prevodu Tatjane Stanič. Drama v ospredje postavlja vprašanje zla v življenju posameznika.**

Ustvarjalci predstave so prevajalka **Tatjana Stanič**, režiserka **Maša Pelko**, dramaturga **Tatjana Doma** in **Rok Andres**, scenograf **Dorian Šilec Petek**, kostumografka **Tina Bonča**,skladateljica in glasbena opremljevalka **Mateja Starič**, svetovalec za odrski gib **Klemen Janežič**, oblikovalec svetlobe **Andrej Hajdinjak**, lektorica **Živa Čebulj**, svetovalka za govor in kontekst **Tatjana Stanič** in bobnar **Vid Drašler**.

**Igrajo**

Andrej Murenc, Lučka Počkaj, Eva Stražar, Nika Vidic, k. g., Lovro Zafred, Aljoša Koltak, Barbara Medvešček, Maša Grošelj, Urban Kuntarič

Pavel Basinski je v izvrstni in nagrajeni biografiji *Pobeg iz raja* grofa Leva Nikolajeviča Tolstoja (1828–1910), misleca, pisatelja, politika in publicista, označil za eno najbolj mitologiziranih figur v ruski literaturi. Tolstoj je pri dvainosemdesetih zapustil ženo Sofijo Andrejevno, s katero je preživel oseminštirideset let in mu je rodila trinajst otrok, se odpovedal življenju plemiča in zadnjih sedem dni preživel na zakotni železniški postaji Astapovo, kjer je umrl za pljučnico. Tolstoj je mojster realizma in eden največjih svetovnih romanopiscev, najbolj znan po romanih *Vojna in mir* in *Ana Karenina*.

Dramo *Oblast teme* *ali* *Samo s krempeljčkom se ujame, pa je ptiček cel v pasti* je napisal leta 1886, v obdobju, ko je pisal predvsem filozofsko-religiozne spise. Drama je bila v Rusiji prepovedana do leta 1902, a je do takrat kljub temu doživela številne neuradne uprizoritve. Ruski gledališki režiser Konstantin Sergejevič Stanislavski jo je želel uprizoriti že leta 1895, a so jo nazadnje uprizorili šele leta 1902, Stanislavski pa je v njej nastopil v vlogi starega hlapca Mitriča.

Hlapec Nikita je mlad in neodgovoren, rad ima ženske. Zapelje in zapusti mlado siroto Marinko in se zaplete z gospodarjevo ženo Anisjo. Anisja s pomočjo Nikitove matere Matrjone, ki bi za sina naredila vse, umori svojega moža Pjotra in se poroči z Nikitom. Ko Nikita izve za Anisjin zločin, se mu žena zagabi. Zapelje pastorko Akulino, ki zanosi. Akulina rodi otroka, Anisja pa Nikita prisili v nov zločin.

Oblast teme je pretresljiva upodobitev revščine in neizobraženosti ruskega kmeta, je strašljiva in pretresljiva slika ruske družbe konca 19. stoletja. Drama v ospredje postavlja vprašanje oblasti zla v življenju posameznika. Kako se zlo, ki ga stori en človek, razraste in vpliva na življenje mnogih drugih. Tragičnost življenja kmetov ni posledica prirojenega zla, temveč »oblasti teme«, ki prežema njihova življenja od rojstva do smrti.

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821